91/311/ETY: Neuvoston päätös, tehty 24 päivänä kesäkuuta 1991, keskipitkän aikavälin rahoitustuen myöntämisestä Bulgarialle



Virallinen lehti nro L 174 , 03/07/1991 s. 0036 - 0037

Suomenk. erityispainos Alue 11 Nide 17 s. 0038

Ruotsink. erityispainos Alue 11 Nide 17 s. 0038



NEUVOSTON PÄÄTÖS, tehty 24 päivänä kesäkuuta 1991, keskipitkän aikavälin rahoitustuen myöntämisestä Bulgarialle (91/311/ETY) EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 235 artiklan, ottaa huomioon komission ehdotuksen(1), jonka komissio on tehnyt neuvoteltuaan raha-asiain komitean kanssa, ottaa huomioon Euroopan parlamentin lausunnon(2), sekä katsoo, että Bulgaria on panemassa toimeen syvällisiä poliittisia ja taloudellisia uudistuksia ja on päättänyt ottaa mallikseen markkinatalouden, mainitut uudistukset ovat jo toteutumassa, ja yhteisön niihin antama rahoitustuki on omiaan lujittamaan keskinäistä luottamusta ja lähentämään Bulgariaa yhteisöön, kansainvälisen tilanteen kehityksen vuoksi Bulgarian kansantalous on syvässä lamassa ja joutuu kohtaamaan ulkoa tulevia vastuksia, jotka uhkaavat heikentää vakavasti maan maksutasetta ja sen muutenkin riittämättömiä varoja; erityisen raskas ulkomaanvelka saattaa Bulgarian kansantalouden entistäkin alttiimmaksi näille ulkoa tuleville vastuksille, Bulgarian viranomaiset ovat pyytäneet rahoitustukea kansainväliseltä valuuttarahastolta (IMF), 24 teollisuusmaan ryhmältä sekä yhteisöltä; IMF:n, Maailmanpankin ja virallisten kahdenvälisten lainojen velkojien mahdollisesti maksaman tuen jälkeen tarvitaan vuonna 1991 vielä noin 580 miljoonaa ecua, jotta saadaan estetyksi Bulgarian varojen uusi ehtyminen ja tuonnin supistuminen edelleen, mikä saattaisi vakavasti vaarantaa hallituksen uudistusponnistelujen pohjana olevien tavoitteiden toteutumisen, uudistuksen onnistuminen Bulgariassa riippuu mitä suurimmassa määrin siitä, miten maata koetteleva nopeasti kehittyvä velkaantumisongelma saadaan ratkaistuksi; keskipitkän aikavälin rahoitustuen myöntämisen Bulgarialle on perustuttava Pariisin klubin hyväksymiin järjestelyihin kyseisen maan julkisen velan uudelleenporrastuksesta ja velkojina olevien liikepankkien hyväksymiin järjestelyihin lainanmaksuvaatimustensa lykkäämisestä, komissio on 24 maan ryhmän myöntämän tuen koordinoijana kehottanut ryhmään kuuluvia ja myös muita kolmansia maita antamaan keskipitkän aikavälin rahoitustukea Bulgarialle, yhteisön keskipitkän aikavälin lainananto Bulgarialle on omiaan tukemaan maan maksutasetta ja vahvistamaan sen varoja, kysymys Euroopan yhteisöjen yleistalousarviossa myönnettyihin vakuuksiin liittyvistä riskeistä tutkitaan uudistettaessa vuonna 1992 toimielinten välistä sopimusta talousarviota koskevasta kurinalaisuudesta ja talousarviomenettelyn parantamisesta, komissio huolehtii yhteisön lainasta, ja perustamissopimuksessa ei edellytetä tämän päätöksen tekemiseksi muita kuin 235 artiklassa mainittuja valtuuksia, ON PÄÄTTÄNYT SEURAAVAA: 1 artikla 1. Yhteisö myöntää Bulgarialle pääomaltaan enintään 290 miljoonan ecun suuruisen keskipitkän aikavälin lainan enintään seitsemäksi vuodeksi tukeakseen maan maksutasetta ja vahvistaakseen sen varoja. 2. Tätä varten komissiolla on valtuudet ottaa yhteisön nimissä lainaksi tarvittavat varat, jotka annetaan lainana Bulgarian käyttöön. 3. Komissio huolehtii lainasta läheisessä yhteistyössä raha-asiain komitean kanssa kansainvälisen valuuttarahaston (IMF) ja Bulgarian keskenään tekemien sopimusten kanssa yhtenevällä tavalla, 2 artikla 1. Komissiolla on valtuudet neuvotella raha-asiain komiteaa kuultuaan Bulgarian viranomaisten kanssa lainaan liittyvät talouspoliittiset ehdot. Ehtojen on vastattava jokaista 1 artiklan 3 kohdassa tarkoitettua sopimusta sekä 24 maan ryhmän tekemiä sopimuksia. 2. Komissio tarkistaa yhteistyössä raha-asiain komitean kanssa ja läheisessä yhteistoiminnassa 24 maan ryhmän ja IMF:n kanssa säännöllisin väliajoin, että Bulgarian talouspolitiikka vastaa lainan tavoitteita ja että lainan ehdot täyttyvät. 3 artikla 1. Laina annetaan Bulgarian käyttöön kahtena eränä. Ensimmäinen erä maksetaan, kun: - Bulgarian ja IMF:n välillä on tehty stand-by-sopimus, - Bulgaria ja sen Pariisin klubiin kuuluvat velkojat ovat keskenään sopineet julkisen velan uudelleenporrastamisesta, - kaupallisen velan hoitomaksujen lykkäyksestä on sovittu Bulgarian ja sen velkojina olevien liikepankkien kesken ja mainitun velan uudelleenporrastuksesta pitkällä aikavälillä tehtävän sopimuksen aikaansaamisessa on todettu edistytyn. 2. Toinen erä maksetaan vähintään kahden vuosineljänneksen kuluttua, jollei 2 artiklan 2 kohdasta muuta johdu. 3. Varat maksetaan Bulgarian valtionpankkiin. 4 artikla 1. Edellä 1 artiklassa tarkoitettuja otto- ja antolainaustoimia toteutettaessa käytetään samaa arvopäivää, eikä niistä saa aiheutua yhteisölle eräpäivien muuttumisia, vaihtokurssi- tai korkoprosenttiriskiä eikä muita kaupallisia riskejä. 2. Komissio toteuttaa Bulgarian pyynnöstä tarvittavat toimenpiteet erityisen lausekkeen sisällyttämiseksi lainaehtoihin siltä varalta, että laina maksetaan takaisin ennen määräaikaa, ja varmistaa, että lauseketta voidaan soveltaa. 3. Bulgarian hakemuksesta, ja jos olot sallivat alentaa lainojen korkoa, komissio voi jälleenrahoittaa alunperin ottamansa lainat tai osan niistä tai muuttaa vastaavia rahoitusehtoja. Jälleenrahoitus- tai muutostoimet on toteutettava 1 kohdassa säädetyin edellytyksin, eivätkä ne saa johtaa kyseisten ottolainojen keskimääräisen laina-ajan pidentymiseen eivätkä lisätä senhetkisen vaihtokurssin mukaan ilmaistua, toimien toteutuspäivänä vielä maksamatta olevaa pääomamäärää. 4. Bulgaria on velvollinen maksamaan kaikki kulut, joita yhteisölle aiheutuu tässä päätöksessä tarkoitetun toimen loppuunsaattamisesta ja täytäntöönpanosta. 5. Raha-asiain komitealla ilmoitetaan 2 ja 3 kohdassa tarkoitettujen toimien edistymisestä vähintään kerran vuodessa. 5 artikla Komissio toimittaa vähintään kerran vuodessa Euroopan parlamentille sekä neuvostolle kertomuksen, joka sisältää arvion tämän päätöksen täytäntöönpanosta. Tehty Luxemburgissa 24 päivänä kesäkuuta 1991. Neuvoston puolesta Puheenjohtaja J.-C. JUNCKER (1) EYVL N:o C 96, 12.4.1991, s. 17 (2) EYVL N:o C 158, 17.6.1991